**Cap. 5 Strategia de dezvoltare a Polului de creștere Timișoara**

**Cap. 5.1. Viziunea de dezvoltare a Polului de creștere**

Studiile realizate pentru fundamentarea Strategiei de dezvoltare a Polului de creştere Timişoara, îndeosebi poziționarea geografică și geopolitică, auditul teritorial, analiza diagnostic și analiza SWOT, arată că, din punct de vedere al dezvoltării sale economice, Timişoara, reședința Judeţului Timiş și capitala tradițională a Banatului, este în prezent un puternic centru polarizator, de factură europeană, pentru întreaga regiune de vest a României. Concentrând peste 80% din economia judeţului şi peste 30% din cea a regiunii Timișoara este al doilea centru economic la nivel național, după capitala ţării. Mai mult, în studiile Uniunii Europene privind dezvoltarea regională (ESPON; PlaNet CenSE, ş.a.) se consideră că Zona Metropolitană Timişoara are potenţial de polarizare asupra întregii zone de vest a României şi transfrontalier asupra părţii de sud-est a Ungariei şi asupra părţii de nord-est a Serbiei.

Situat la distanţe apropiate de o serie de capitale europene, cu care interacționaeză prin infrastructuri tot mai performante și cu caracter convergent, cum sunt cele dinspre Bucureşti, Belgrad, Budapesta, Viena, Bratislava, Sofia, Zagreb sau Ljublijana, Polul de creştere Timișoara este o destinaţie atractivă pentru investitori, locuitori şi turişti/vizitatori, prin care își promovează valorile, își afirmă identitatea românească și europeană și se deschide asimilării noului. Caracterul său deschis, multicultural și tolerant, îi conferă avantaje importante în competiţia internaţională.

În elaborarea Strategiei de Dezvoltare a Polului de Creştere Timişoara s-au avut în vedere avantajele competitive ale zonei, caracteristici care arată o reală deschidere spirituală spre nou şi competiţie a locuitorilor, de armonie interetnică şi interconfesională, acel „spirit al Timişoarei” creator de coeziune socială.

Totodată s-a ţinut cont de posibilele oportunităţi externe, de modul în care avantajele zonei pot fi valorificate în actualul context regional, naţional şi european. În acest sens, s-a urmărit integrarea politicilor locale de dezvoltare în politicile de dezvoltare ale Uniunii Europene - stabilite prin Strategia Europa 2020, în politicile privind dezvoltarea naţională, precum şi în strategiile de dezvoltare regională și locală.

Strategia de dezvoltare propusă este una de tip SO, prin care se utilizează toate avantajele zonei, pentru a profita la maxim de oportunităţile mediilor exterioare. Astfel, prin implementarea Strategiei de dezvoltare a Polului de Creştere Timişoara, se are în vedere accentuarea caracteristicilor de bază amintite mai sus şi impunerea, pe baza lor, a zonei Timişoara ca pol strategic al României, competitiv în spaţiul european, cu o economie sustenabilă și inovativă, spațiu multicultural integrator, cu viață urbană de calitate, atractiv atât pentru locuitorii săi cât şi pentru investitori şi vizitatori.

Această viziune, urmărește ca Polul de creştere Timişoara să își consolideze statutul de zonă urbană competitivă, de loc receptiv la schimbare, deschis şi primitor pentru oameni noi, idei noi, activităţi noi şi noi moduri de viată; cu o economie dinamică, diversificată şi sustenabilă; cu o comunitate coezivă, puternică şi vibrantă, care beneficiază de un grad înalt de prosperitate, de posibilitatea de a alege, de accesibilitate și relaționare internă și externă; un loc cu un mediu sănătos și o remarcabilă calitate a vieţii, în condiții de eficiență și respect al valorilor de mediu; un loc care, nu în ultimul rând, îşi respectă istoria, cultura şi patrimoniul şi care îşi asumă rolul de promotor în dezvoltarea naţională.

Pornind de la constatarea că, prin activitățile sale complexe și dinamice, rangul funcțional al Polului de creștere Timișoara îl plasează pe unul din primele locuri din țară, cu rol polarizator pentru toată partea de vest a țării, este firesc ca dezvoltarea Regiunii de Vest să se axeze pe ***consolidarea principalului său pol*** de forţă şi dinamism social-economic***, municipiul Timişoara***. Acesta este cel mai în măsură să antreneze progresul de ansamblu al regiunii, dar şi să intre în relaţii de cooperare şi competiţie cu alte centre regionale din Europa.

***Misiunea îşi propune consolidarea principalelor atuuri ale polului***, văzute ca resurse capabile să genereze *consolidarea rolului polarizator al Timișoarei, prin dezvoltare inteligentă și responsabilă, promovarea excelenței în educație, cercetare și afaceri, asigurarea unui spațiu urban de calitate,în beneficiul unei societăți multiculturale, creative și prospere, conectată la valorile europene* și angajată în promovarea propriei identități:

* Una din mizele esențiale ale dezvoltării aglomerației urbane Timișoara este ***creșterea rolului său polarizator***, a influenței în teritoriu, atât pentru a atrage resursele necesare dezvoltării, cât și din perspectiva capacității sale de a difuza valori de civilizație, prosperitate economică, stabilitate socială și efervescență culturală. Accentuarea funcțiilor sale regionale este rezultatul unui complex de factori și obiective care țin de poziția geografică și geopolitică, de acumulările istorice, de strategiile de inserție în sistemul competitiv național și european, dar mai ales de angajamenul populației și al reprezentanților săi, de viziunea acestora și de dorința de a excela. Asigurarea unei ***bune conectivități infrastructurale și funcționale*** este esențială în acest context, iar pentru Timișoara există atât premise cât și oportunități, a căror valorificare inteligentă poate duce la consolidarea poziției și performanțelor regionale ale polului, la optimizarea dialogului competițional cu ceilalți poli reprezentativi la nivel național și internațional din această parte a Europei.
* Performanța economică rămâne principalul obiectiv, ca sursă de bază a asigurării dezvoltării comunității și calității vieții populației, în condițiile în care competiția internațională este în creștere, iar impactul activităților antropice asupra mediului tinde să antreneze evoluții neașteptate. Strategia își propune ***asigurarea unei dezvoltări inteligente și responsabile***, prin promovarea tehnologiilor verzi și a soluțiilor economice și ecologice smart, care să conducă la o autonomie crescută a comunității și cetățenilor polului, dar și la responsabilizarea populației față de destinele orașului și ale zonei sale de influență. Sunt vizate atât ***specializarea inteligentă***, cât și păstrarea unei ***diversități echilibrate a profilului economic*** al polului, pentru a-i consolida baza de susținere și a-i spori atât performanța în domeniile de vârf, cât și capacitatea de adaptare, respectiv reziliența în situații de turbulențe economice, sociale sau de altă natură.
* Timișoara are vechi tradiții economice și comerciale, iar strategia își propune să le valorifice și să le îmbogățească, pe baza competențelor locale și a deschiderii internaționale; să ***promoveze excelența în afaceri***, pentru a da polului un potenţial superior de competitivitate internaţională, în măsură să facă faţă tendinţei actuale de creştere a competiţiei dintre regiunile dinamice ale Europei. Ar putea fi îndeplinite, astfel, exigențele Strategiei Europa 2020, axată pe ***investiții în educație cercetare și inovație***, pentru a asigura creșterea economică verde, excelența în sfera educației și creșterea angajabilității, prin formarea și specializarea superioară a forței de muncă. Pe de altă parte, concentrarea unei părţi importante a resurselor financiare, umane şi de creativitate într-un astfel de centru nodal, situat pe interfața de contact cu Europa Centrală și de Vest, poate constitui un atu în afirmarea internaţională a întregului spaţiului românesc, nu doar a părții sale de vest.
* Expresia performanțelor economice și a prosperității populației se reflectă și în ***calitatea spațiului urban***, din asigurarea căreia strategia face o prioritate. Pentru disfuncțiile acumulate în etapele succesive de evoluție a orașului, în interior și în relația sa cu vecinătățile, trebuie găsite rezolvări cu dublă perspectivă: care să satisfacă nevoile generației actuale, de habitat, de mobilitate, de servicii de mediu, de expresie culturală, de siguranță publică, respectiv care să fie lăsate ca moștenire generațiilor viitoare. Având în vedere că peisajul urban de calitate, care dă ***substanța și prestigiul identității urbanistice a Timișoarei***, este produs mai ales de generațiile trecute, este necesar ca actuala generație să păstreze și să valorifice patrimoniul moștenit, dar să-l și crească, prin adăugarea de creații și soluții viabile, autentice, cu rol de marcă identitară, reprezentative pentru geniul creativ al timișorenilor, la acest început de mileniu.
* Scopul fundamental al Strategiei integrate de dezvoltare a Polului de creştere Timişoara este ca, prin stabilirea de obiective de dezvoltare precise, de programe și măsuri adaptate, prin promovarea de proiecte viabile şi cu impact multiplu, să se asigure ***creşterea calităţii vieţii*** populaţiei sale. În acest sens, ***promovarea unei societăți multiculturale, creative și prospere, conectată la valorile europene*** este considerată cea mai bună dintre opțiuni. Aceasta ar consolida poziţia polului de areal atractiv, dinamic şi prestigios, capabil să atragă resurse umane creative, în măsură să propage confort urban/civilitate, performanţă şi competitivitate internaţională. ***Creşterea rezonanţei internaţionale*** a polului este cu atât mai importantă cu cât Timişoara se află într-o regiune transfrontalieră, al cărei centru de polarizare tradiţională a fost ; faţă de această regiune – Banatul – și dincolo de ea, oraşul şi zona sa de influenţă trebuie să îşi consolideze funcţia de loc central, de furnizor de bunuri şi servicii cu valoare adăugată mare, integrator de cultură şi civilizaţie, generator de modele economice şi sociale performante, demne de urmat.

**Capitolul 5.2. Obiective, programe, măsuri**

Pe baza acumulărilor anterioare, a tendinţelor actuale de dezvoltare ale Polului de creştere Timişoara şi ţinând cont de obiectivele prioritare ale Strategiei Europa 2020 privind dezvoltarea inteligentă și sustenabilă, stimularea performanţei, incluziunii sociale și coeziunii teritoriale,

**Obiectivul general – MISIUNEA** – Strategiei Integrate de Dezvoltare a Polului de creştere Timişoara, este:

**Consolidarea rolului polarizator  al Timișoarei,**

**prin dezvoltare inteligentă și responsabilă,**

**promovarea excelenței în educație, cercetare și afaceri,**

**asigurarea unui spațiu urban de calitate,**

**cu o societate multiculturală, creativă și prosperă,**

**conectată la valorile europene**

În vederea realizării obiectivului general, au fost identificate ***cinci obiective strategice***. Îndeplinirea complementară şi sinergică în următorii ani a acestora reprezintă calea necesară şi obligatorie de realizare a misiunii Strategiei Integrate de Dezvoltare a Polului de Creştere Timişoara.

**Obiectivul strategic 1:**

**Creşterea competitivităţii economice şi a capacităţii de inovare**

**prin specializare inteligentă**

Economia rămâne motorul dezvoltării la nivelul Polului de creştere, autorităţile publice locale urmărind dezvoltarea unei economii care să asigure o creştere inteligentă şi durabilă.

În acest context, un prim obiectiv constă în dezvoltarea unei economii competitive, bazată pe creşterea productivităţii şi antreprenoriat. Se va urmări valorificarea optimă a infrastructurii de afaceri existente, prin încurajarea iniţiativelor antreprenoriale locale şi furnizarea de suport IMM-urilor. De asemenea, colaborarea între instituţiile de cercetare locale, universități şi mediul de afaceri trebuie să constituie o prioritate. Derularea unor activităţi în parteneriat obligă universităţile să-şi orienteze proiectele de cercetare spre nevoile întreprinderilor productive şi astfel să promoveze o cercetare aplicată.

La nivelul Polului de creştere s-au individualizat în ultimii ani câteva sectoare cheie cu potenţial de specializare inteligentă, printre care amintim sectorul automotive şi sectorul tehnologiilor şi comunicaţiilor. Dezvoltarea și consolidarea acestor sectoare reprezintă un alt obiectiv important în vederea creșterii competitivității economice și a capacității de inovare a Polului. Dacă dezvoltarea întreprinderilor din aceste sectoare s-a realizat mai ales pe baza politicilor companiilor, se va urmări multiplicarea legăturilor pe orizontală prin implementarea unor proiecte menite să stimuleze crearea de reţele sau clustere de firme. Rolul acestor asocieri este ca, prin cooperare, să se reducă cheltuielile indirecte ale firmelor integrate, în vederea creşterii competitivităţii acestora pe piaţă. De asemenea, rămâne prioritară dezvoltarea serviciilor inteligente şi a serviciilor de cunoaștere intensivă (KIBS).

Al treilea obiectiv vizează asigurarea sustenabilității și eficienței agriculturii la nivelul Polului de creștere prin acțiuni de încurajare a agriculturii intensive, de piață, pentru a răspunde nevoilor de aprovizionare a populației polului, prin înfiinţarea de centre de colectare, sortare şi distribuţie a produselor agricole și prin dezvoltarea industriilor de prelucrare a produselor agro-alimentare locale. Acțiunile de sprijinire a antreprenorilor locali din agricultură sunt deosebit de importante în vederea creşterii productivităţii şi a durabilităţii agriculturii la nivelul polului.

**Obiectivul strategic 2:**

**Dezvoltarea unei infrastructuri integrate, complexe şi flexibile,**

**și a unui sistem inteligent de management al traficului,**

**în vederea creșterii accesibilității și mobilității**

Dezvoltarea economică este cea care generează resursele financiare necesare îmbunătăţirii infrastructurii. Pe de altă parte, pentru a atrage investitori şi a creşte din punct de vedere economic, autorităţile locale trebuie să asigure o infrastructură adecvată – de transporturi, tehnico-edilitară şi nu în ultimul rând, de comunicaţii. Bazat pe avantajul competitiv pe care îl deţine – localizarea geografică, apropierea de graniţele ţării –, Polul de creştere Timişoara trebuie să continue *extinderea, echiparea și modernizarea rețelelor de transport.* Acest obiectiv trebuie să fie concentrat cu precădere pe extinderea și modernizarea infrastructurilor de transport dintre localități și din interiorul acestora, pe specializarea infrastructurilor pe tipuri de utilizatori (premisă pentru creșterea fluenței traficului și a satisfacției populației) și nu în ultimul rând, pe echiparea căilor de transport cu dotări moderne de deservire și cu accesorii interactive de ghidare și protejare a participanților la trafic.

Totodată, se va *urmări interconectarea inteligentă a infrastructurii de transport, în scopul optimizării accesibilității, mobilității și integrării în sistemul național și european*. În acest context, esențială este dezvoltarea unei reţele intermodale de comunicaţii care să asigure conectarea polului cu mediul extern, accesul locuitorilor zonei la reţele majore naţionale şi europene, rutiere, feroviare, aeriene şi navale. De asemenea, o problemă esenţială pentru zonele limitrofe este instalarea unor legături mai bune cu Timişoara şi oportunităţile acesteia – fizice (sisteme de transport urban eficiente) şi non-fizice (sisteme de comunicaţii – internet, telecomunicaţii etc.). Timişoara nu poate să aibă decât statutul de pol de creştere într-o zonă metropolitană în care trebuie să îşi asume responsabilităţile pentru urbanizarea zonelor limitrofe, zone în care locuiesc cetăţeni care muncesc şi folosesc serviciile socio-culturale, educative şi recreative ale oraşului. În acest sens, optimizarea accesibilității și mobilității în interiorul Polului de creștere ar asigura transferul anumitor funcţiuni urbane spre comunele periurbane, extinderea transportului public spre comune, extinderea utilităţilor şi dezvoltarea serviciilor publice zonale ș.a.

În acelaşi timp, având în vedere creşterea presiunii umane asupra spaţiului urban, trebuie realizate investiţii complexe în *îmbunătățirea accesului la rețelele de utilități și creșterea eficienței energetice a infrastructurii.* Densificarea şi modernizarea rețelelor de utilități, modernizarea și utilizarea eficientă a acestora vor facilita diversificarea funcţională a zonei de influenţă, creşterea calităţii vieţii populaţiei şi, în consecinţă, sporirea atractivităţii întregului pol, creşterea potenţialului său uman, ca factor decisiv în consolidarea ancorării teritoriale a oraşului Timişoara şi a legăturilor sale externe. De asemenea, creșterea eficienței energetice a infrastructurilor tehnice și de transport va contribui la reducerea consumurilor şi a emisiilor, dar şi la o diminuare a nivelului de zgomot şi vibraţii, respectiv la îmbunătăţirea calităţii aerului în municipiul Timişoara.

**Obiectivul strategic 3 :**

**Asigurarea unui mediu social intercultural, coeziv şi dinamic,**

**favorabil progresului şi incluziunii**

Acest obiectiv strategic se va concretiza în programe şi măsuri care vizează patrimoniul, cultura, educaţia, serviciile de sănătate şi serviciile sociale.

Programele și măsurile destinate educaţiei vor urmări: perpetuarea excelenţei şi renumelui învăţământului universitar timişorean, dezvoltarea unui sistem educaţional performant, dinamic, adaptat pieţei muncii, dar şi nevoilor diferenţiate ale populaţiei polului.

Programele şi măsurile prevăzute în domeniul sănătăţii vor avea în vedere creşterea capacităţii de deservire, a calităţii infrastructurii, optimizarea organizării spaţiale a structurilor din sănătate şi a accesului la serviciile de sănătate, precum şi educarea pentru sănătate a populaţiei.

Domeniul serviciilor sociale contribuie la caracterul coeziv şi incluziv al societăţii, respectiv al dezvoltării, şi va beneficia de obiective şi măsuri adaptate tuturor grupurilor-ţintă, menite să combată marginalizarea lor şi să le sporească integrarea.

Polul de creștere Timișoara trebuie să își consolideze rolul de catalizator al dezvoltării comunitare şi regionale, prin politici culturale publice bazate pe participare activă, care valorifică multicularitatea şi diversitatea patrimoniului cultural local și regional. Spaţiu geografic al confluenţei culturilor, PCT are şansa să fie conectat direct la circuitul european al valorilor, prin festivaluri, evenimente atractive organizate în spaţii publice, prilej de a pune în valoare potenţialul cultural și turistic local. Diversitatea multiculturală și interculturalitatea specifice au contribuit la dezvoltarea unei oferte muzeale găzduite în palate şi clădiri impozante, cu o mare valoare arhitecturală și de patrimoniu, cu colecţii inedite şi bogate, majoritatea cu o valoare excepţională.

Patrimoniul constituit se remarcă prin numărul foarte mare de monumente istorice sau ansambluri arhitecturale – o treime din clădirile vechi sunt cuprinse în lista monumentelor istorice – majoritatea în stil baroc, cuprinse în Programul municipal de reabilitare, conservare, restaurare.

Memoria şi diversitatea culturală remarcabile, peisajele urbane care pastrează vechea imagine industială, culturală şi socială a Timişoarei specifică Europei Centrale, sunt tot atâtea argumente care ar trebui să cântărească greu în decizia de consacrare a Timişoarei ca un candidat cu șanse mari de a obţine titlului de Capitală Culturală Europeană pentru anul 2021.

 **Obiectivul strategic 4 :**

**Asigurarea unui habitat ecologic, confortabil şi atractiv**

Acest obiectiv strategic, care include domeniile locuirii, mediului şi recreerii, vizează asigurarea unui spaţiu urban de calitate, prietenos şi dinamic, într-un mediu natural sănătos. Pentru aceasta, se vor aplica programme și măsuri care să promoveze o dezvoltare urbanistică unitară, coerentă la nivelul întregului pol, care să respecte cerinţele privind echilibrul mediului, satisfacerea nevoilor populaţiei polului privind locuirea, confortul, agrementul şi recreerea.

Polul de creștere Timişoara se bazează pe calitatea factorilor de mediu, prin reducerea surselor de poluare, mărirea suprafeţelor spaţiilor verzi – realizarea inelului verde forestier din jurul Timişoarei – , pe managementul eficient al resurselor de apă, extinderea, reabilitarea şi modernizarea infrastructurii de canalizare, a stațiilor de epurare, precum şi pe managementul perfomant al deşeurilor, în sistem integrat, colectarea selectivă şi valorificarea deşeurilor reciclate, închiderea depozitelor neconforme cu normele europene de mediu, monitorizarea siturilor contaminate şi valorificarea spaţiilor industriale abandonate.

La nivelul polului de creştere, sistemul de monitorizare a tuturor factorilor de mediu, creat de autorități în contextul adaptării la schimbările climatice, trebuie să stimuleze comunitățile locale în sensul armonizării şi implementării mecanismelor de prevenție și management al riscurilor. Un accent deosebit se pune pe conservarea, ocrotirea şi valorificarea ariilor naturale protejate, atu important în dezvoltarea anumitor tipuri de turism.

În strategia de dezvoltare economico-socială, s-a acordat atenție și dezvoltării turismului, având în vedere valoarea potenţialului natural şi antropic, precum şi rolul acestui sector în crearea de oportunităţi pentru atragerea investiţiilor străine şi dezvoltarea sectorului privat. S-a pus accent pe stimularea posibilităţilor de afirmare a tipurilor şi formelor de turism urban și periurban, a turismului cultural și de afaceri a turismului balnear de tip SPA, pe promovarea traseelor tematice (valori de patrimoniu, arhitectură, premiere tehnice, meşteşuguri tradiționale, vin/gastronomie, locuri de memorie etc.) şi a festivalurilor cu participare națională și internațională, respectiv pe asigurarea resurselor umane calificate în domeniile serviciilor turistice, marketing-ului şi promovării. Va fi posibilă, astfel, oferirea de pachete turistice originale şi atractive, integrate regional și transfrontalier, care să determine motivaţii multiple pentru perceperea Polului de Creştere Timişoara ca destinaţie turistică de succes.

Valorificarea inteligentă a potenţialului turistic al PCT va avea drept consecință creșterea calității infrastructurilor și serviciilor de cazare și restaurație, creșterea notorietății și atractivității Timișoarei ca destinație turistică, factor stimulativ pentru dezvoltarea și a altor domenii ale vieții social-economice a polului, respectiv pentru îmbunătățirea calității vieții populației.

**Obiectivul strategic 5 :**

**Asigurarea unei administrații inteligente, inclusive și transparente**

Formularea obiectivelor strategiei de dezvoltare a PCT în administraţie porneşte de la premiza că, practic în orice domeniu, factorul organizatoric este decisiv pentru reuşită. Acesta influenţeză în mod semnificativ activităţile din celelalte sectoare. De componenta organizatorică depind sesizarea oportunităţilor şi exploatarea conjuncturilor favorabile, minimizarea riscurilor şi a obstacolelor din calea dezvoltării, valorificarea inteligentă a resurselor, asigurarea unui climat de încredere, stimulativ pentru coeziunea socio-teritorială şi dezvoltarea locală, aplicarea creativă local a orientărilor strategice formulate la nivel naţional şi european.

Ca urmare, componenta administrativă a Strategiei de dezvoltare a PCT urmărește creșterea capacității administrative la nivelul polului și se axează pe ptrei programe majore. Prin acestea, se planifică creşterea performanţelor interne ale fiecărei unităţi administrative locale, stimularea cooperării intra şi interinstituţionale, asigurarea coerenţei spaţiale şi funcţionale a planurilor de dezvoltare, generalizarea practicilor democraţiei participative, ca premisă a creşterii coeziunii socio-teritoriale, angajamentul administraţiilor locale ale PCT de a implementa obiectivele Strategiei Europa 2020, respectiv valorificarea inteligentă a resurselor locale, printr-o planificare coerentă şi echilibrată teritorial.

Scopul principal este ca administraţiile locale să asigure un cadru organizatoric coerent, flexibil şi prietenos, atractiv atât pentru populaţia locală, cât şi pentru investitori sau pentru cei aflaţi în tranzit, să ofere un model de eficienţă şi civilitate, o interfaţă activă care să pună în valoare patrimoniul, resursele şi oportunităţile locale.

Pentru atingerea obiectivelor propuse, strategia cuprinde un set de măsuri administrative practice, bazate pe proiecte prioritizate, a căror aplicare va putea fi urmărită prin indicatori cuantificabili.

|  |  |  |
| --- | --- | --- |
| **Obiective strategice** | **Programe** | **Măsuri** |
| 1. **Creşterea competitivităţii economice şi a capacităţii de inovare prin specializare inteligentă**
 | P.1.1. Dezvoltarea unei economii competitive bazată pe creşterea productivităţii şi antreprenoriat | *M.1.1.1. Valorificarea optimă a infrastructurii de afaceri existente și crearea de infrastructuri noi, prin încurajarea iniţiativelor antreprenoriale locale* |
| *M.1.1.2. Incurajarea colaborării dintre instituţiile publice, centrele de cercetare, universități şi mediul de afaceri* |
| P.1.2. Consolidarea sectoarelor economice cheie cu potenţial de specializare inteligentă | *M.1.2.1. Incurajarea dezvoltării de clustere economice şi uniuni de clustere, pentru sectoarele prioritare din industrie şi servicii* |
| *M.1.2.2.Dezvoltarea serviciilor inteligente şi a serviciilor de cunoaştere intensivă (KIBS)* |
| *M.1.2.3.Înfiinţarea,extinderea și modernizarea de centre de excelenţă, cercetare-dezvoltare, inovare şi transfer tehnologic în domeniile de interes* |
| P.1.3. Asigurarea sustenabilității și eficienței agriculturii prin dezvoltarea filierelor agroalimentare locale  | *M.1.3.1.Încurajarea agriculturii intensive, de piață, pentru a răspunde nevoilor de aprovizionare a populației polului* |
| *M.1.3.2. Înfiinţarea de centre de colectare, sortare şi distribuţie a produselor agricole în zona de influenţă* |
| 1. **Dezvoltarea unei infrastructuri integrate, complexe şi flexibile, și a unui sistem inteligent de management al traficului, în vederea creșterii accesibilității și mobilității**
 | P.2.1. Extinderea, echiparea și modernizarea rețelelor de transport și a parcului de vehicule | *M.2.1.1. Extinderea și modernizarea infrastructurilor de transport dintre localități și din interiorul acestora, dezvoltarea și modernizarea parcului de vehicule* |
| *M.2.1.2. Continuarea specializării infrastructurilor, pe tipuri de utilizatori, premisă pentru creșterea fluenței traficului și a satisfacției populației* |
| *M.2.1.3. Echiparea căilor de transport cu dotări moderne de deservire și implementarea unor sisteme inteligente de control și management al traficului* |
| P.2.2. Interconectarea inteligentă a infrastructurii de transport, în scopul optimizării accesibilității, mobilității și integrării în sistemul național și european  | *M.2.2.1.Organizarea unor conexiuni intermodale coerente și funcționale între sistemele de transport din municipiul Timișoara și din aria Polului de creștere* |
| *M.2.2.2.Creșterea accesibilității și conectivității sistemelor locale de transport rutier, feroviar, fluvial și aerian la nivel național și european* |
| P.2.3. Îmbunătățirea accesului și modernizarea rețelelor informatice și de utilități, în vederea creșterii eficienței energetice a infrastructurii și a confortului populației |  *M.2.3.1. Îmbunătățirea accesului la rețelele de canalizare și alimentare cu apă* |
| *M.2.3.2. Modernizarea și utilizarea eficientă a rețelelor de comunicații și a rețelelor de distribuție a energiei electrice, termice și a gazelor* |
| *M.2.3.3. Creșterea eficienței energetice a infrastructurilor tehnice și de transport*  |
| 1. **Asigurarea unui mediu social intercultural, coeziv şi dinamic, favorabil incluziunii și progresului**
 | P.3.1. Valorificarea durabilă a resurselor culturale în vederea promovării identității locale și creșterii potențialului de atractivitate | *M.3.1.1. Stimularea activităților sinergice ale instituțiilor, asociațiilor și fundațiilor pentru a consolida candidatura Timișoarei la titlul de Capitală culturală a Europei* |
| *M.3.1.2. Conservarea, reabilitarea și promovarea patrimoniului arhitectural și cultural valoros, pentru creșterea prestigiului național și a rezonanței internaționale a Timișoarei* |
| *M.3.1.3. Sprijinirea manifestărilor cu caracter cultural/multicultural, cu mare impact asupra populației și capacitate ridicată de construcţie identitară locală și regională şi de formare a spiritului civic şi a culturii dezvoltării* |
| P.3.2. Promovarea responsabilității locale privind egalitatea de șanse și incluziunea socială | *M.3.2.1. Reabilitarea, extinderea și înființarea de locuințe sociale și spații destinate asistenței sociale* |
| *M.3.2.2. Încurajarea integrării socio-economice a persoanelor beneficiare de ajutorul social și a persoanelor din grupuri cu grad ridicat de risc* |
| P.3.3. Ameliorarea stării de sănătate a populației, prin prevenție și acces echitabil la servicii de sănătate performante | *M.3.3.1. Construcția, modernizarea și dotarea infrastucturii de sănătate* |
| *M.3.3.2. Construcția/amenajarea de centre comunitare socio-medicale integrate, în arealele izolate/dezavantajate și sprijinirea lor financiară și logistică* |
| *M.3.3.3. Susținerea proiectelor de educație pentru sănătate, screening pentru bolile cu incidență ridicată, respectiv realizarea evaluării periodice a stării de sănătate a populației* |
| P.3.4. Consolidarea unui învățământ dinamic și atractiv, adaptat cerințelor pieței muncii, vector al dezvoltării inteligente  | *M.3.4.1. Consolidarea parteneriatului dintre mediul educațional și cel economic, în scopul corelării ofertei educaționale cu specificul socio-economic al PCT și Codul european al calificărilor* |
| *M.3.4.2. Construcția, extinderea, modernizarea și dotarea spațiilor de învățământ* |
| *M.3.4.3. Încurajarea excelenței în educație și a schimbului de bune practici*  |
| 1. **Asigurarea unui habitat ecologic, confortabil şi atractiv**

 | P.4.1. Protejarea și conservarea durabilă a mediului, pentru o viață sănătoasă, un mediu urban echilibrat și armonios pentru locuitori | *M.4.1.1. Creşterea atractivităţii spaţiului public prin mărirea calităţii factorilor de mediu, prin „zero emisii poluante”* |
| *M.4.1.2. Promovarea producerii și utilizării energiei din surse regenerabile* |
| *M.4.1.3. Creșterea suprafețelor de spații verzi, prin amenajarea de parcuri, scuaruri, fațade verzi, grădini etajate în zonele rezidențiale dens populate și prin extinderea perdelelor forestiere, a perdelelor ecologice* |
| P.4.2. Asigurarea unui nivel ridicat al calității locuirii prin planificare coerentă, regenerare, reabilitare și extinderea deservirii de tip urban | *M.4.2.1. Reabilitarea zonelor și cartierelor istorice, reinvestirea funcțională a spațiilor și clădirilor dezafectate, prin proiecte de regenerare urbană* |
| *M.4.2.2. Realizarea de structuri destinate deservirii comerciale, sociale, cultural-sportive și de agrement, în conformitate cu indicatorii de deservire ai locuirii de tip urban, pe întreaga suprafață a PCT* |
| *M.4.2.3. Eficientizarea energetică a clădirilor publice și rezidențiale*  |
| *M.4.2.4. Amenajarea peisagistică și îmbunătățirea designului cartierelor rezidențiale, prin zonare/reafectare funcțională de detaliu și stabilirea de standarde specifice de înălțime, culori, covor vegetal, mobilier urban etc.* |
| P.4.3. Valorificarea inteligentă a potențialului turistic al PCT | *M.4.3.1. Punerea în valoare a patrimoniului cultural și a resurselor peisagistice locale, prin promovarea de trasee turistice tematice și sprijinirea turismului festivalier*  |
| *M.4.3.2. Încurajarea ofertelor de pachete turistice integrate regional, bazate pe servicii de calitate, cu potențial ridicat de atractivitate* |
| 1. **Promovarea unei administrații inteligente, integratoare și transparente**
 | P.5.1. Îmbunătăţirea comunicării intra şi inter-instituţionale, pentru creşterea eficienţei actului administrativ | *M.5.1.1. Îmbunătăţirea comunicării, a schimbului de informaţii şi bune practici dintre direcţiile şi serviciile primăriilor* |
| *M.5.1.2. Creşterea nivelului de informatizare şi de interconectare a tuturor primăriilor din PCT* |
| P.5.2. Creșterea apropierii administraţiei locale de cetăţeni, prin generalizarea practicilor democraţiei participative | *M.5.2.1. Consolidarea serviciilor publice locale ca interfeţe de contact prietenos cu locuitorii și cu vizitatorii* |
| *M.5.2.2. Creşterea atenţiei acordate grupurilor defavorizate, prin promovarea de proiecte de incluziune socială şi culturală* |
| *M.5.2.3. Aplicarea principiilor şi soluţiilor smart în funcţionarea administraţiei şi în dezvoltarea locală* |
| P.5.3. Asigurarea planificării strategice coerente a dezvoltării PCT, echilibrată şi complementară teritorial, prin valorificarea optimă a resurselor locale şi a oportunităţilor de poziţie | *M.5.3.1.Analiza conformității dintre PUG-uri și PUZ-urile Municipiului Timișoara și ale comunelor din zona de influență, în vederea asigurării coerenței morfo-funcționale a PCT şi a relaţiilor sale cu sistemul urban naţional şi transfrontalier* |
| *M.5.3.2. Promovarea în cadrul serviciilor de utilitate publică a soluțiilor de dezvoltare durabilă, în special a celor de creștere a eficienței energetice și de gestiune curată a deșeurilor* |